Document ID: 32010R0519
Publication Date: 2010-06-16

Title and Content:
NARIADENIE KOMISIE (EÚ) č. 519/2010
zo 16. júna 2010,
ktorým sa prijíma program štatistických údajov a metaúdajov pre sčítanie obyvateľov, domov a bytov stanovený nariadením Európskeho parlamentu a Rady (ES) č. 763/2008
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 763/2008 z 9. júla 2008 o sčítaní obyvateľov, domov a bytov (1), a najmä na jeho článok 5 ods. 3,
keďže:
(1)
Podľa článku 5 ods. 3 nariadenia (ES) č. 763/2008 by mala Komisia prijať program štatistických údajov a metaúdajov pre sčítanie obyvateľov, domov a bytov, ktoré sa majú zasielať Komisii.
(2)
Aby sa zabezpečila porovnateľnosť údajov zo ščítaní obyvateľov, domov a bytov v členských štátoch a aby sa mohli zostavovať spoľahlivé prehľady za celú Úniu, tento program by mal byť rovnaký vo všetkých členských štátoch.
(3)
Je najmä potrebné definovať hyperkocky, ktoré sú rovnaké vo všetkých členských štátoch, osobitné hodnoty políčok a označenia, ktoré môžu členské štáty použiť v týchto hyperkockách, ako aj metaúdaje týkajúce sa týchto tém.
(4)
Nariadením Komisie (ES) č. 1201/2009 z 30. novembra 2009, ktorým sa vykonáva nariadenie Európskeho parlamentu a Rady (ES) č. 763/2008 o sčítaní obyvateľov, domov a bytov, pokiaľ ide o technické špecifikácie tém a ich členení (2), sa stanovujú technické špecifikácie pre témy sčítania a ich členenia, ktoré sa majú používať v prípade údajov zasielaných Komisii za referenčný rok 2011.
(5)
Opatrenia stanovené v tomto nariadení sú v súlade so stanoviskom Výboru pre európsky štatistický systém,
PRIJALA TOTO NARIADENIE:
Článok 1
Predmet úpravy
Týmto nariadením sa stanovuje program štatistických údajov a metaúdajov pre sčítania obyvateľov, domov a bytov, ktoré sa majú zasielať Komisii (Eurostatu) za referenčný rok 2011.
Článok 2
Definície
Na účely tohto nariadenia sa uplatňujú definície a špecifikácie uvedené v prílohe k nariadeniu (ES) č. 1201/2009. Okrem toho sa uplatňujú tieto definície:
1.
„celkový počet obyvateľov“ presne vymedzenej geografickej oblasti znamená všetky osoby, ktorých obvyklé bydlisko definované v článku 2 písm. d) nariadenia (ES) č. 763/2008 sa nachádza v uvedenej geografickej oblasti;
2.
„hyperkocka“ je viacrozmerná krížová tabuľka členení, ktorá obsahuje hodnotu políčka na meranie každej kategórie každého členenia krížovo zostavenej do tabuľky s každou kategóriou každého ďalšieho členenia v tejto hyperkocke;
3.
„hlavná marginálna distribúcia“ je podsúbor určitej hyperkocky, ktorý je výsledkom krížovej tabulácie niektorých, ale nie všetkých členení v hyperkocke;
4.
„primárne políčko“ je každé políčko, ktoré je súčasťou aspoň jednej hlavnej marginálnej distribúcie v určitej hyperkocke. V hyperkockách, v prípade ktorých nie je stanovená žiadna hlavná marginálna distribúcia, sú primárnymi políčkami všetky políčka;
5.
„sekundárne políčko“ je políčko hyperkocky, ktoré v určitej hyperkocke nie je primárnym políčkom;
6.
„hodnota políčka“ je informácia, ktorú obsahuje políčko hyperkocky. Hodnota políčka môže byť „numerická hodnota políčka“ alebo „špeciálna hodnota políčka“;
7.
„numerická hodnota políčka“ je numerická hodnota, ktorú obsahuje políčko, aby sa poskytla štatistická informácia o pozorovaní v prípade uvedeného políčka;
8.
„dôverná hodnota políčka“ je numerická hodnota políčka, ktorá sa nesmie zverejniť, aby sa ochránila štatistická dôvernosť údajov podľa kontroly zverejňovania štatistických údajov v členských štátoch;
9.
„nedôverná hodnota políčka“ je numerická hodnota políčka, ktorá nie je dôvernou hodnotou políčka;
10.
„nespoľahlivá hodnota políčka“ je numerická hodnota políčka, ktorá je nespoľahlivá podľa kontroly kvality v členských štátoch;
11.
„špeciálna hodnota políčka“ je symbol, ktorý obsahuje políčko hyperkocky namiesto numerickej hodnoty políčka;
12.
„označenie“ je kód, ktorý sa môže pridať k určitej hodnote políčka na opísanie osobitnej vlastnosti uvedenej hodnoty políčka.
Článok 3
Program štatistických údajov
1. Program štatistických údajov, ktoré sa majú zasielať Komisii (Eurostatu) za referenčný rok 2011, obsahuje hyperkocky uvedené v prílohe I.
2. Členské štáty zasielajú špeciálnu hodnotu políčka „nie je relevantné“ len v týchto prípadoch:
a)
ak sa políčko vzťahuje na kategóriu „nie je relevantné“ aspoň jedného členenia alebo
b)
ak políčko opisuje pozorovanie, ktoré v členskom štáte neexistuje.
3. Členské štáty nahradzujú všetky dôverné hodnoty políčok špeciálnou hodnotou „nie je k dispozícii“.
4. Členské štáty môžu nahradiť nedôvernú hodnotu políčka špeciálnou hodnotou „nie je k dispozícii“ len vtedy, ak sa hodnota políčka uvádza v sekundárnom políčku.
5. Na požiadanie členského štátu Komisia (Eurostat) nezverejňuje žiadne nespoľahlivé hodnoty políčka, ktoré zaslal uvedený členský štát.
Článok 4
Metaúdaje týkajúce sa hodnôt políčok
1. Členské štáty podľa potreby pridajú do políčka hyperkocky tieto označenia:
a)
„dôverné“;
b)
„nespoľahlivé“;
c)
„revidované po prvom zaslaní údajov“;
d)
„pozri pripojené informácie“.
2. Každé políčko, ktorého dôverná hodnota bola nahradená špeciálnou hodnotu „nie je k dispozícii“, obsahuje označenie „dôverné“.
3. Každé políčko, ktorého numerická hodnota je nespoľahlivá, obsahuje označenie „nespoľahlivé“ bez ohľadu na to, či uvedené políčko obsahuje numerickú hodnotu alebo špeciálnu hodnotu „nie je k dispozícii“.
4. V prípade každého políčka, ktoré obsahuje aspoň jedno z označení „nespoľahlivé“, „revidované po prvom zaslaní údajov“ alebo „pozri pripojené informácie“, sa uvádza vysvetlenie.
Článok 5
Metaúdaje týkajúce sa tém
Členské štáty poskytujú Komisii (Eurostatu) metaúdaje o témach stanovených v prílohe II.
Článok 6
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. júna 2010

Classification:
Level 1 Topics: 100150
100149
100144
100146
Level 2 Topics: 100223
100216
100210
100190
100176
Level 3 Topics: 5442
1690
385
4488
4256
All Topics: 1690
2908
4258
5315
6030